आख़िर CM नीतीश कुमार की किस बात के मुरीद हुए बिल गेट्स...  
बिल गेट्स अपने भारत दौरे के दौरान कई राज्य के सीएम और पीएम से मिले
 बिल गेट्स पटना आए तो उनकी मुलाक़ात सीएम नीतीश कुमार से हुई
गेट्स ने कहा कि वो नीतीश कुमार से मिले और दस वर्षों से उन्हें जानते हैं
बिल गेट्स अपने भारत दौरे के दौरान कई राज्य के मुख्यमंत्रियों और प्रधानमंत्री समेत केंद्र सरकार के मंत्री से मिले. लेकिन उन्होंने माना कि बिहार के मुख्यमंत्री नीतीश कुमार से वर्षों के बाद मिलने पर भी एक विषय पर उनकी जिज्ञासा देखकर वो खुद हैरान रह गए. बता दें, बिल गेट्स रविवार को पटना आए थे जहां उनकी मुलाक़ात मुख्यमंत्री नीतीश कुमार से हुई और उसके बाद उन्‍होंने राज्य सरकार के अधिकारियों के साथ स्वास्थ्य क्षेत्र में चल रही परियोजनाओं की समीक्षा की. शाम में दिल्ली के एक अख़बार के कार्यक्रम में गेट्स ने कहा कि वो नीतीश कुमार से मिले और दस वर्षों से उन्हें जानते हैं. 
पटना स्थित मुख्यमंत्री सचिवालय में बिल एंड मेलिंडा गेट्स फाउंडेशन के सह-अध्यक्ष और ट्रस्टी श्री बिल गेट्स से मुलाकात करते हुए।https://t.co/a2Tas7kjyXpic.twitter.com/yYZwaT4WbR
बिहार के सीएम के बारे में उन्‍होंने कहा, 'नीतीश कुमार ने काफ़ी अच्छा काम किया है, जिसमें उनकी संस्था भी सहयोगी रही, लेकिन एक लंबे अंतराल के बाद हुई इस बैठक में उन्हें अंदाज़ा भी नहीं था कि वो जलवायु परिवर्तन जैसा मुद्दा उठाएंगे. क्योंकि ये ऐसा मुद्दा है जिस पर सिएटल, वॉशिंगटन, लंदन या पेरिस में विचार का होता है, लेकिन पटना में वो मुझसे कह रहे थे कि देखिए ये सबसे बड़ा मुद्दा है और ये हमारे लिए एक समस्या है. मुझे इससे निबटने में जैसे पानी आपूर्ति, बीज जिससे इस समस्या को कम किया जा सके, उसमें मदद कीजिए.'
बता दें, निश्चित रूप से बिल गेट्स के इन वाक्यों से नीतीश कुमार को व्यक्तिगत तौर पर और उनके 'जल जीवन हरियाली' कार्यक्रम को एक अच्छा कॉम्प्लिमेंट मिला है. नीतीश ने कार्यक्रम के लिए क़रीब 24 हज़ार करोड़ का बजट रखा है जिसके अंतर्गत पानी के परंपरागत श्रोत जैसे नहर, कुएं या तालाब को फिर से पुनर्जीवित करना या वृक्षारोपण पर विशेष ज़ोर दिया गया है. नीतीश आने वाले दिनों में इसी 'जल जीवन हरियाली' को मुद्दा बनाकर अपनी राज्य भर की यात्रा करने जा रहे हैं.